b'\n_START_ARTICLE_\nDuet\n_START_PARAGRAPH_\nDuet (\xc2\xbbdvospev\xc2\xab) je glasbeno delo oz. glasbena zasedba dveh pevcev, s spremljavo ali brez nje._NEWLINE_V 17. in 18. stoletju je bil pogosti tako imenovani komorni duet ali duetto da camera, ki so ga skladali Bach, Haendel, Monterverdi, Carissimi in drugi. Pisan je polifono in ve\xc4\x8dinoma spremljan z glasbili (continuo). V 19. stoletju so dueti najpogosteje pisani v homofonem stilu in so najve\xc4\x8dkrat monodi\xc4\x8dne pesmi v tercah in sekstah. Pisali so jih Robert Schumann, Brahms, Mendelssohn itd. Duet ima pomembno vlogo tudi v operi (ljubezenski, dramati\xc4\x8dni duet). Kraj\xc5\xa1i duet je duettino._NEWLINE_Naziv duet lahko izjemoma zasledimo tudi pri instrumentalnih skladbah (Mendelssohn: Pesmi brez besed, za klavir solo), vendar ta naslov skladbe kve\xc4\x8djemu navaja izvorno motiviko skladbe in sugerira, da je vzeta iz vokalne literature. S takim naslovom \xc5\xbeeli vzbuditi predstavo o petju, \xc4\x8deprav glasbo igra instrument.'